**KISKŐRÖS VÁROS POLGÁRMESTERE**

**ELŐTERJESZTÉS**

(sürgősséggel a Képviselő-testület 2019. február 13-i ülésére)

## TÁRGY: A 993 HRSZ-ON NYILVÁNTARTOTT KISKŐRÖS, DÉLIBÁB U 39. SZÁM ALATTI INGATLAN INGYENES HASZNÁLATBA ADÁSA A KISKŐRÖS VÁROSÉRT ALAPÍTVÁNY RÉSZÉRE

A Kiskőrös Városért Alapítvány kuratóriumának elnöke kérelmet nyújtott be, hogy a 7.-1.-1-16-H-052-2 kódszámú „Roma Alkotóház megvalósítása” című TOP CLLD helyi felhívás keretében Roma Alkotóházat működtessen Kiskőrös Város Önkormányzata tulajdonában lévő Kiskőrös, Délibáb u. 39. szám alatti ingatlanban. Az alapítvány az alkotóház működtetését a Cigány Nemzetiségi Önkormányzattal együttműködve kívánja megvalósítani.

A fejlesztés célja a roma kisebbség integrációja az esélyegyenlőség megteremtése az infrastrukturális fejlesztésen keresztül biztosítva egy teret, melyben a roma fiatalok nemzetiségi kultúrájuk megismerésével szabadidejüket hasznosan, alkotói képességeiket, tehetségüket kibontakoztatva tölthetik el. A kezdeményezéssel növelve a településen belüli nemzetiségek közötti belső kohéziót.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján helyi közügyek, valamint a helyben biztosítható közfeladatok körében ellátandó helyi önkormányzati feladat a kulturális örökség helyi védelme.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltak szerint a nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az Nvtv. 11.§ (10) bekezdésében foglaltak alapján a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) számú önkormányzati rendeletének 27.§ (4) bekezdésében foglaltak szerint az önkormányzati vagyon használati, hasznosítási jogának ingyenes átengedésére a Képviselő-testület jogosult.

Az előterjesztés sürgősségét indokolja, hogy a kérelem tárgyát képező dokumentáció a képviselő-testületi anyag kiküldését követően érkezett.

A fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2019. február 13.**

**Domonyi László sk.**

**polgármester**

### HATÁROZAT-TERVEZET

Kiskőrös Város Képviselő-testülete

1. egyetért azzal, hogy Kiskőrös Város Önkormányzata üzleti vagyonát képező, Kiskőrös belterületi 993 hrsz-on nyilvántartott, természetben Kiskőrös, Délibáb u. 39. szám alatti, 1138 m2 alapterületű ingatlant ingyenesen használatba adja 7 éves időtartamra, 2019. február 14. napjától 2026. február 13. napjáig a Kiskőrös Városért Alapítvány részére kulturális örökség helyi védelme – Roma Alkotóház működtetése - céljára.
2. felhatalmazza a polgármestert a határozat-tervezet mellékletét képező haszonkölcsön-szerződés megkötésére.

**Felelős:** polgármester

**Határidő:** értelemszerűen